ES, Norra og Føroyar hava undirskrivað makrelavtalu ES, Norra og Føroyar hava í kvøld skrivað undir eina makrelavtalu, ið er galdandi fyri næstu fimm árini. Síðani samráðingarnar millum strandarlondini slitnaðu í Edinburgh í síðstu viku, hava partarnir samráðst í loyndum, og í kvøld endaðu samráðingarnar við semju. Sostatt er fimm ára langa makrelstríðið millum strandarlondini í Norðuratlantshavi nú umsíðir av. Avtalan er tó gjørd uttan um Ísland, men hurðin stendur á gloppi fyri, at íslendingar kunnu koma við seinni, sigur ES-fiskivinnukommisserurin Maria Damanaki. Makrelavtalan ber í sær, at mest loyvda veiðan verður 1.240. 000 tons um árið. Av hesum fær ES 50%, Norra 22% og Føroyar 12,6%. Føroyski parturin svarar til 156.000 tons ella 6.000 tons meira enn í ár. Sum skilst fær Ísland eina kvotu upp á 10,4% í sín lut, meðan Russland og Grønland fáa írestandi fimm prosentini. Handilsforðingarnar, sum ES setti Føroyum 28. august í fjør, eru enn galdandi. Ætlanin er at viðgera tað málið, tá samráðingar verða um svartkjaftin og norðhavssildina í næstu viku. Útlitini fyri eisini at fáa avgreitt hesar samráðingarnar, eru góð, eftir at avtalan um makrelin nú er fingin í lag.